Stella-moorde: Xander Bylsma dán gevonnis | Netwerk24
Deur Susan Cilliers 18 Februarie 2020 10:21
Xander Bylsma (20) se vonnisverrigtinge is vir 18 tot 20 Mei op die hofrol geplaas.
Regter Ronald Hendricks het die saak Dinsdag in die hooggeregshof in Mmabatho, Noordwes, tot dan uitgestel sodat die verdediging genoeg tyd het om 'n voorvonnisverslag te laat opstel.
Xander Bylsma Dinsdagoggend in die hooggeregshof in Mmabatho in Noordwes. Foto: Felix Dlangamandla
Bylsma is Maandag skuldig bevind aan moord met voorbedagte rade op Sharnelle Hough (17), sy voormalige meisie, asook die moord op Marna Engelbrecht (16), sy kleinnigie.
Die twee boesemvriendinne se lyke is die oggend van 26 Mei 2018 in die meisieskoshuis by die Hoërskool Stella gevind.
Bylsma het Sharnelle gewurg en aan 'n trapreling opgehang, terwyl hy Marna met 'n handsak se lus in 'n badkamer verwurg het.
Hendricks het bevind die motief vir die moorde was 'n mengsel van jaloesie, liefde, woede en teleurstelling nadat Bylsma nie kon verwerk dat hy en Sharnelle se verhouding op die rotse was nie.
Bylsma en Sharnelle het omtrent 'n jaar uitgegaan voordat hulle 'n maand vóór die moorde uitgemaak het. Hou Netwerk24 dop vir meer.